ŠTATÚT
Ceny za vedu a techniku

Čl. 1
Poslanie a cieľ 

(1) Poslaním Ceny za vedu a techniku je zvyšovať
a)	záujem komunity výskumu a vývoja v Slovenskej republike o rozvoj vedy a techniky v spoločnosti a o riešenie projektov výskumu a vývoja, ktorých výsledky prispejú k riešeniu prioritných zámerov hospodárskeho a spoločenského rozvoja štátu a integrujú riešenia úloh z oblasti základného výskumu, aplikovaného výskumu a vývoja,
b)	záujem o riešenie  projektov medzinárodnej vedecko-technickej spolupráce, ktoré zohľadňujú záujmy Slovenskej republiky, 
c)	záujem významných  odborníkov z oblasti vedy a techniky a mladej generácie o koncepčnú a systematickú prácu vo vede a technike,
d)	záujem verejnosti o postavenie vedy a techniky v Slovenskej republike,
e)	sociálny a spoločenský status zamestnanca výskumu a vývoja a
f)	záujem médií o problematiku vedy a techniky.

(2) Cieľom Ceny za vedu a techniku je oceniť mimoriadne a vynikajúce výsledky v oblasti vedy a techniky dosiahnuté v Slovenskej republike.

Čl. 2
Kategórie Ceny za vedu a techniku

(1)	Cena za vedu a techniku sa udeľuje v piatich kategóriách. V každej z kategórií sa udeľujú tri ceny.

(2)	V kategórii „Osobnosť vedy a techniky“ sa ocenenia udeľujú jednotlivcovi za vynikajúce výsledky v oblasti výskumu a vývoja dosiahnuté v rámci medzinárodnej a európskej spolupráce, ktoré sa uplatnili v hospodárskej praxi alebo v spoločenskej praxi v Slovenskej republike alebo významne prispeli k rozvoju poznania v celosvetovom meradle.

(3)	V kategórii „Celoživotné zásluhy v oblasti vedy a techniky“ sa udeľujú ocenenia jednotlivcovi za
a)	vynikajúce celoživotné vedecké dielo alebo technické dielo, vytvorenie vedeckej školy medzinárodného významu alebo systematický rozvoj odboru vedy a techniky alebo
b)	rozvoj vedy a techniky v hospodárskom odvetví, ktorý významnou mierou prispieva k jeho konkurencieschopnosti a prosperite.

(4)	V kategórii „Osobnosť vedy a techniky do 35 rokov“ sa udeľujú ocenenia jednotlivcovi, ktorý k dátumu podania návrhu dovŕšil vek najviac 35 rokov, za významné presadenie sa a angažovanie mladého zamestnanca výskumu a vývoja vo výskume a vývoji v Slovenskej republike a v zahraničí.

(5)	V kategórii „Popularizátor vedy“ sa udeľujú ocenenia jednotlivcovi za významný prínos v oblasti zvyšovania povedomia o vede a technike v spoločnosti a za propagáciu výsledkov výskumu a vývoja na Slovensku a v zahraničí.

(6)	V kategórii „Vedecko-technický tím roka“ sa udeľujú ocenenia kolektívom za vynikajúce
a)	dlhodobé výsledky tímu pôsobiacemu vo výskume a vývoji a za presadzovanie výsledkov výskumu a vývoja v hospodárskej praxi alebo v spoločenskej oblasti alebo
b)	vedecko-technické výsledky za kalendárny rok, ktorý predchádza kalendárnemu roku, v ktorom sa cena udeľuje. 

Čl. 3
Predkladanie návrhov na Cenu za vedu a techniku

(1) Návrhy jednotlivcov a kolektívov na udelenie Ceny za vedu a techniku predkladajú navrhovatelia písomne prostredníctvom návrhových formulárov, ktoré zasielajú listinne a elektronicky na adresu Ministerstva školstva, vedy, výskumu a športu Slovenskej republiky (ďalej len „ministerstvo“).

(2) Návrh na udelenie Ceny za vedu a techniku predkladajú
a)	za štátny sektor
1.	Slovenská akadémia vied,
2.	Národné poľnohospodárske a potravinárske centrum,
b)	za sektor vysokých škôl
1.	Rada vysokých škôl  Slovenskej republiky,
2.	Slovenská rektorská konferencia,
3.	Združenie výskumne a technicky orientovaných univerzít Slovenskej republiky,
c)	 za neziskový sektor
1.	Združenie výskumných organizácií neziskového sektora,
2.	Zväz slovenských vedecko-technických spoločností,
d)	za podnikateľský sektor
1.	Republiková únia zamestnávateľov,
2.	Asociácia zamestnávateľských zväzov a združení  Slovenskej republiky,
3.	Zväz priemyselných výskumných a vývojových organizácií,
4.	Klub 500,
e)	za ústrednú štátnu správu
1.	Ministerstvo hospodárstva Slovenskej republiky,
2.	Ministerstvo zdravotníctva Slovenskej republiky,
3.	Ministerstvo práce, sociálnych vecí a rodiny Slovenskej republiky a
f)	Centrum vedecko-technických informácií Slovenskej republiky.

(3) Návrhy sa predkladajú na návrhových listoch uvedených v prílohách 3 až 7 príkazu ministra č. xx/2016. V návrhu sa uvádza podskupina odborov vedy a techniky podľa osobitného predpisu,) v ktorej jednotlivec alebo kolektív pôsobí.

(4) Pri spracúvaní osobných údajov v rámci v súvislosti s udeľovaním Ceny za vedu a techniku ministerstvo postupuje podľa osobitného predpisu) a zodpovedá za ich ochranu.

Čl. 4
Kritériá pre posudzovanie návrhov na Cenu za vedu a techniku 

(1)	Kritériami pre posudzovanie návrhov na Cenu za vedu a techniku sú
a)	autorstvo alebo spoluautorstvo významnej publikácie,
b)	citácie v karentovaných časopisoch,
c)	podiel na patentoch, dizajnoch, ochranných známkach,
d)	účasť na riešení významných medzinárodných projektov výskumu a vývoja,
e)	významné pôsobenie v medzinárodných centrách výskumu a vývoja,
f)	výchova doktorandov a ich zapájanie do projektov výskumu a vývoja,
g)	presadzovanie spolupráce medzi rôznymi sektormi výskumu a vývoja pri riešeniach projektov výskumu a vývoja,
h)	prínosy výskumu a vývoja pre hospodárstvo, zdravotníctvo, kultúru alebo spoločnosť ako celok,
i)	rozvoj organizácie výskumu a vývoja alebo
j)	rozvoj popularizácie a propagácia vedy a techniky v spoločnosti a prenosu výsledkov vedy a techniky do praxe.

(2)	Podmienkou pre udelenie Ceny za vedu a techniku je splnenie aspoň jedného z kritérií podľa odseku 1 písm. a) až j).

(3)	Cenu za vedu a techniku v jednotlivých kategóriách je možné udeliť príslušnému jednotlivcovi a príslušnému kolektívu iba raz.

Čl. 5 
Posudzovanie návrhov

(1)	Predložené návrhy na udelenie Ceny za vedu a techniku posudzuje Komisia pre posudzovanie návrhov na udelenie Ceny za vedu a techniku (ďalej len „komisia“) a odporúča z nich ministrovi každoročne najviac po tri nominácie v každej kategórii.

(2)	O udelení Ceny za vedu a techniku rozhoduje minister školstva, vedy, výskumu a športu Slovenskej republiky (ďalej len „minister“).

(3)	Vo výnimočných prípadoch je možné navrhnúť udelenie Ceny za vedu a techniku v niektorej z kategórií in memoriam.

(4)	Minister môže rozhodnúť na základe návrhu komisie, že za príslušný kalendárny rok nebude Cena za vedu a techniku v niektorej kategórii vyhlásená alebo udelená.

Čl. 6
Harmonogram Ceny za vedu a techniku 

(1)	Cena za vedu a techniku sa udeľuje spravidla každoročne.

(2)	Ministerstvo každoročne oslovuje navrhovateľov podľa Čl. 3 ods. 2 so žiadosťou o predloženie návrhov na udelenie Ceny za vedu a techniku v jednotlivých kategóriách obvykle  tri mesiace pred udeľovaním Ceny za vedu a techniku.

(3)	Komisia posudzuje návrhy na udelenie Ceny za vedu a techniku v jednotlivých kategóriách obvykle mesiac pred udeľovaním Ceny za vedu a techniku.  

(4)	Cena za vedu a techniku v jednotlivých kategóriách sa udeľuje každoročne počas Týždňa vedy a techniky na Slovensku na podujatí, ktoré na tento účel organizuje ministerstvo alebo ministerstvom poverená rozpočtová organizácia alebo príspevková organizácia zriadená ministerstvom  na základe osobitného zákona.)

Čl. 7
Odovzdávanie Ceny za vedu a techniku

(1)	Cenu za vedu a techniku tvorí pre každú kategóriu
a)	umelecké dielo,
b)	diplom,
c)	finančná odmena) pre každého oceneného.

(2)	Finančnú odmenu, umelecké dielo a diplom pre ocenených zabezpečuje sekcia vedy a techniky ministerstva.

(3)	Pozvánky na prevzatie Ceny za vedu a techniku zabezpečuje sekcia vedy a techniky ministerstva.

(4)	Zoznam návrhov a zoznam ocenených sa zverejňuje na webovom sídle ministerstva a na stránke www.tyzdenvedy.sk po odovzdaní Ceny za vedu a techniku.

Čl. 8
Finančné zabezpečenie

(1)	Sekcia vedy a techniky ministerstva uhrádza zo svojho rozpočtu
a)	finančnú odmenu pre ocenených,
b)	náklady na vyhotovenie umeleckých diel pre ocenených,
c)	náklady na vyhotovenie diplomov pre ocenených,
d)	náklady na usporiadanie podujatia, na ktorom sa odovzdávajú Ceny za vedu a techniku a
e)	cestovné náklady spojené s účasťou ocenených na odovzdávaní Ceny za vedu a techniku.

(2)	Náklady podľa odseku 1 písm. b) až d) môžu byť hradené z prostriedkov Európskej únie alebo z prostriedkov partnerov Ceny za vedu a techniku.